CELEX: 32018R0401
Language: el
Date: 2018-03-14 00:00:00
Title: Κανονισμός (ΕΕ) 2018/401 της Επιτροπής, της 14ης Μαρτίου 2018, για την τροποποίηση του κανονισμού (ΕΕ) αριθ. 139/2014 όσον αφορά την ταξινόμηση των διαδρόμων

15.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 72/17
            
         ΚΑΝΟΝΙΣΜΌΣ (ΕΕ) 2018/401 ΤΗΣ ΕΠΙΤΡΟΠΉΣ
   της 14ης Μαρτίου 2018
   για την τροποποίηση του κανονισμού (ΕΕ) αριθ. 139/2014 όσον αφορά την ταξινόμηση των διαδρόμων
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 8α παράγραφος 5,
   Εκτιμώντας τα ακόλουθα:
   
               (1)
            
            
               Το παράρτημα I του κανονισμού (ΕΕ) αριθ. 139/2014 της Επιτροπής (2) περιλαμβάνει ορισμό του όρου όρων «ενόργανος διάδρομος» για τους σκοπούς του εν λόγω κανονισμού. Στις διατάξεις του εν λόγω κανονισμού πρέπει να αντικατοπτρίζονται η εξέλιξη της τεχνολογίας και οι βέλτιστες πρακτικές στον τομέα των αεροδρομίων και να λαμβάνονται υπόψη τα ισχύοντα διεθνή πρότυπα.
            
         
               (2)
            
            
               Ο Διεθνής Οργανισμός Πολιτικής Αεροπορίας (ΔΟΠΑ), με την επιστολή του προς συμβαλλόμενο κράτος με στοιχεία AN 41.2.24–13/20, ενέκρινε την τροποποίηση 11-B του παραρτήματος 14 τόμος 1 της σύμβασης του Σικάγου που εφαρμόζεται στα κράτη τα οποία είναι συμβαλλόμενα μέρη του ΔΟΠΑ από τις 13 Νοεμβρίου 2014. Με τις εν λόγω τροποποιήσεις απλουστεύεται η υφιστάμενη κατηγοριοποίηση της προσέγγισης διαδρόμου και περιγράφονται με μεγαλύτερη ακρίβεια οι διάφοροι τύποι λειτουργιών προσέγγισης και προσγείωσης.
            
         
               (3)
            
            
               Οι συγκεκριμένες τροποποιήσεις του παραρτήματος 14 της σύμβασης του Σικάγου θα πρέπει να αντικατοπτρίζονται στον κανονισμό (ΕΕ) αριθ. 139/2014, ιδίως στις διατάξεις του που αφορούν τις πτητικές λειτουργίες προσέγγισης με πλοήγηση βάσει επιδόσεων (PBN) και με κατακόρυφη καθοδήγηση, και τις απαιτήσεις περί διαδρόμου σε σχέση με τις λειτουργίες προσέγγισης. Επιπροσθέτως, θα πρέπει να διευκολυνθεί η εκτέλεση πτητικών λειτουργιών προσέγγισης με πλοήγηση βάσει επιδόσεων (PBN) και με κατακόρυφη καθοδήγηση σε μεγάλο αριθμό αεροδρομίων, χωρίς την ανάγκη αναβάθμισης της οικείας υποδομής διαδρόμου.
            
         
               (4)
            
            
               Συνεπώς, ο κανονισμός (ΕΚ) αριθ. 139/2014 θα πρέπει να τροποποιηθεί αναλόγως.
            
         
               (5)
            
            
               Τα μέτρα που προβλέπονται στον παρόντα κανονισμό βασίζονται στη γνώμη αριθ. 03/2016 που εξέδωσε ο Ευρωπαϊκός Οργανισμός Ασφάλειας της Αεροπορίας, σύμφωνα με το άρθρο 17 παράγραφος 2 στοιχείο β) και με το άρθρο 19 παράγραφος 1 του κανονισμού (ΕΚ) αριθ. 216/2008.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 65 του κανονισμού (ΕΚ) αριθ. 216/2008,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΕ) αριθ. 139/2014 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Μαρτίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 79 της 19.3.2008, σ. 1.
   
      (2)  Κανονισμός (ΕΕ) αριθ. 139/2014 της Επιτροπής, της 12ης Φεβρουαρίου 2014, για τη θέσπιση απαιτήσεων και διοικητικών διαδικασιών για τα αεροδρόμια σύμφωνα με τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 44 της 14.2.2014, σ. 1).
   
      ΠΑΡΑΡΤΗΜΑ
      Το παράρτημα I του κανονισμού (ΕΕ) αριθ. 139/2014 τροποποιείται ως εξής:
      
                  1.
               
               
                  το σημείο 22. αντικαθίσταται από το ακόλουθο κείμενο:
                  «22.   “ενόργανος διάδρομος”: ένα από τα ακόλουθα είδη διαδρόμων που προορίζονται για την πτητική λειτουργία αεροσκαφών τα οποία χρησιμοποιούν διαδικασίες ενόργανης προσέγγισης:
                  1.   “διάδρομος προσέγγισης μη ακριβείας”: διάδρομος ο οποίος εξυπηρετείται από οπτικά βοηθήματα και από τουλάχιστον ένα μη οπτικό βοήθημα και προορίζεται για λειτουργίες προσγείωσης μετά από πτητική λειτουργία ενόργανης προσέγγισης τύπου A·
                  2.   “διάδρομος προσέγγισης ακριβείας κατηγορίας I”: διάδρομος ο οποίος εξυπηρετείται από οπτικά βοηθήματα και από τουλάχιστον ένα μη οπτικό βοήθημα και προορίζεται για λειτουργίες προσγείωσης μετά από πτητική λειτουργία ενόργανης προσέγγισης τύπου B CAT I·
                  3.   “διάδρομος προσέγγισης ακριβείας κατηγορίας ΙΙ”: διάδρομος ο οποίος εξυπηρετείται από οπτικά βοηθήματα και από τουλάχιστον ένα μη οπτικό βοήθημα και προορίζεται για λειτουργίες προσγείωσης μετά από πτητική λειτουργία ενόργανης προσέγγισης τύπου B CAT ΙΙ·
                  4.   “διάδρομος προσέγγισης ακριβείας κατηγορίας ΙΙΙ”: διάδρομος ο οποίος εξυπηρετείται από οπτικά βοηθήματα και από τουλάχιστον ένα μη οπτικό βοήθημα και προορίζεται για λειτουργίες προσγείωσης μετά από πτητική λειτουργία ενόργανης προσέγγισης τύπου B CAT IIIA, IIIB ή IIIC προς και κατά μήκος της επιφάνειας του διαδρόμου·»·
               
            
                  2.
               
               
                  παρεμβάλλονται τα ακόλουθα σημεία 47α. και 47β.:
                  «47α.   “πτητική λειτουργία ενόργανης προσέγγισης τύπου Α”: πτητική λειτουργία ενόργανης προσέγγισης με ελάχιστο ύψος καθόδου ή αποφασιστικό σχετικό ύψος 75 m ή άνω (250 ft)·
                  47β.   “πτητική λειτουργία ενόργανης προσέγγισης τύπου Β”: πτητική λειτουργία ενόργανης προσέγγισης με αποφασιστικό σχετικό ύψος κάτω των 75 m (250 ft). Οι πτητικές λειτουργίες ενόργανης προσέγγισης τύπου Β κατηγοριοποιούνται ως εξής:
                  1.   κατηγορία I (CAT I): αποφασιστικό σχετικό ύψος τουλάχιστον 60 m (200 ft) και είτε με ορατότητα τουλάχιστον 800 m ή ορατή οριζόντια εμβέλεια διαδρόμου τουλάχιστον 550 m·
                  2.   κατηγορία II (CAT II): αποφασιστικό σχετικό ύψος κάτω των 60 m (200 ft), αλλά τουλάχιστον 30 m (100 ft) και ορατή οριζόντια εμβέλεια διαδρόμου τουλάχιστον 300 m·
                  3.   κατηγορία IIIA (CAT IIIA): αποφασιστικό σχετικό ύψος κάτω των 30 m (100 ft) ή χωρίς αποφασιστικό σχετικό ύψος και ορατή οριζόντια εμβέλεια διαδρόμου τουλάχιστον 175 m·
                  4.   κατηγορία IIIB (CAT IIIB): αποφασιστικό σχετικό ύψος κάτω των 15 m (50 ft) ή χωρίς αποφασιστικό σχετικό ύψος και ορατή οριζόντια εμβέλεια διαδρόμου κάτω των 175 m, αλλά τουλάχιστον 50 m·
                  5.   κατηγορία IIIC (CAT IIIC): χωρίς αποφασιστικό σχετικό ύψος και χωρίς περιορισμό ορατής οριζόντιας εμβέλειας διαδρόμου·».